Don Black (valkoisen ylivallan kannattaja)

Don Black (s. 1953) on yhdysvaltalainen valkoisen ylivallan kannattaja, joka tunnetaan parhaiten vihasivusto Stormfrontin perustajana. Hän oli jonkin aikaa David Duken seuraaja Ku Klux Klanin kansallisena johtajana ja sai kolmen vuoden vankeustuomion suunnitelmasta tehdä vuonna 1981 vallankaappaus Dominicalla.
Elämä.
Black osallistui 1970-luvulla J. B. Stonerin epäonnistuneeseen kampanjaan Georgian kuvernöörin vaaleissa. Martin Luther Kingin murhaajan James Earl Rayn veli Jerry Ray oli Stonerin kampanjamanageri ja ampui Blackia rintakehän alueelle. Rikos johtui ilmeisesti siitä, että Blackin epäiltiin murtautuneen Stonerin toimistoon varastaakseen postituslistan National Socialist White People's Partyn käyttöön. Toivuttuaan Black liittyi Ku Klux Klaniin ja sai osakseen David Duken luottamuksen. Hän toimi ensin Alabamassa osavaltiotason Ku Klux Klan -johtajana ja oli sitten jonkin aikaa Duken seuraaja valtakunnallisen Ku Klux Klanin johdossa. Black sponsoroi marsseja, jotka järjestettiin 16th Street Baptist Churchin pommi-iskusta syytetyn Robert Chamblissin tueksi. Chambliss tuomittiin myöhemmin osuudestaan.
27. huhtikuuta 1981 Black ja yhdeksän muuta valkoisen ylivallan kannattajaa pidätettiin. He olivat valmistelleet Dominicalle suuntautuvaa merimatkaa aseita täynnä olleella aluksella pyrkimyksenään kaataa maan hallinto ja tehdä Dominicasta "valkoinen valtio". Black sai kolmen vuoden vankeustuomion osuudestaan suunnitelmaan. Hän opetteli vankilassa ohjelmointia. Vapautumisensa jälkeen hän tavoitteli pääsyä Yhdysvaltain senaattoriksi Alabamasta. Black meni naimisiin David Duken entisen vaimo Chloe Hardinin kanssa ja muutti West Palm Beachiin Floridaan. Siellä hän avasi 1990-luvun puolessavälissä Stormfront-keskustelupalstan.
Black on 2000-luvulla jatkanut läheistä yhteistyötään David Duken kanssa. Hän on järjestänyt Stormfrontille myös oheistoimintaa muun muassa pitämällä radiolähetyksiä. Vuonna 2009 Black oli yksi henkilöistä, joilta kiellettiin pääsy Isoon-Britanniaan. Ison-Britannian mukaan Black edisti vakavaa rikollisuutta ja lietsoi vihaa, joka saattaisi johtaa yhteisöjen väliseen väkivaltaan Isossa-Britanniassa.
Heinäkuussa 2013 Blackin poika, 24-vuotias Derek Black ilmoitti luopuneensa valkoisen ylivallan kannatuksesta, johon hänet oli kasvatettu. Hän oli 12-vuotiaana joutunut perustamaan Stormfrontiin "lasten osion" ja sitten juontanut rasistista radiolähetystä. Derek Black kertoi ymmärtäneensä, että valkoinen nationalismi vastustaa vähemmistöjen oikeutettua pyrkimystä nostaa itsensä yhdenvertaiseen asemaan valkoisten kanssa. Don Black tuomitsi poikansa kannanotot ja kertoi, ettei halua puhua tämän kanssa.
Kannanottoja.
Black syytti vuonna 2004 juutalaisia yhdysvaltalaisten aivopesusta ja piti Yhdysvaltain keskushallintoa sionismin valtaamana. Hänen mukaansa Stormfront-keskustelijat olivat aiheellisesti raivoissaan "Amerikan israelisaatiosta". Hän on syyttänyt juutalaisia osuudesta Yhdysvaltain kulttuuriperinnön, koulujen ja lähiöiden tuhoamiseen. Vuonna 2008 Black väitti Barack Obaman presidentiksi valinnan mahdollisuuden pelottavan monia ja käännyttävän lisää ihmisiä valkoisen ylivallan kannattajien puolelle. Toisaalta hän arveli Obaman valinnan "demoralisoivan" valkoisen ylivallan kannattajat.